Vífilsfell er 655 metra hátt og gott útsýnisfjall . Ökuferðin : Ekið er frá Reykjavík eftir Suðurlandsvegi og framhjá Bláfjallavegi og Sandskeiði . Áður en komið er að Litlu Kaffistofunni er beygt til hægri veg sem liggur inn í námur við fjallið . Við námurnar er bílnum lagt og gangan hefst ( sjá kort ) . Gangan : Fyrst er gengið í gróinni brekku en fljótlega er komið í nokkuð brattar skriður þar sem hefur myndast greinilegur göngustígur . Haldið er beint upp brekkuna og upp lítið klettabelti efst í henni . Nú eru aflíðandi melar framundan en ofan þeirra blasir tindur Vífilsfells við . Á sléttunni eru nokkrar litlar stikur sem rétt er að fylgja . Haldið er upp nokkuð brattar móbergsklappir og liggur leiðin þá upp til hægri þar til komið er upp á hrygg sem liggur að hæsta hnjúknum . Í lokin er farið upp tvö lítil klettahöft og er kaðall á því seinna . Eftir að klettahföftin eru að baki er tindinum náð . Heildargöngutími : Ganga tekur í heild um 2 tíma upp og niður aftur .